Mwenyekiti wa klabu ya Yanga, Mshindo Msolla amesema tayari wameshaanza kutimiza ahadi zao walizokuwa wanazitoa kwa wanachama kwa kuanza na suala la timu kuwa na jezi rasmi ambazo zitainufaisha klabu. Akizungumza mbele ya wanahabari katika tukio maalum la uzinduzi wa jezi lililoambata na wimbo maalum wa klabu lililofanyika katika Hoteli ya Serena, Msolla amesema katika kampeni zake kitu kikubwa ambacho kilikuwa kinalalamikiwa na Wanayanga ni uuzwaji holela wa jezi ambao ulikuwa hauinufaishi klabu. Ameongeza kuwa hawana muda mrefu katika uongozi wao, lakini tayari wameshaanza kupunguza ahadi walizoahidi kwa kuzifanyia kazi na kuahidi kuwa huo ni mwanzo na wataendelea kufanyia kazi zaidi. “Tangu tumeanza uongozi hata miezi mitatu haijakamilika, moja ya ajenda zetu namba nne ilikuwa ni kusimamia utawala bora na uadilifu.” “Kwa mara ya kwanza tumekuwa na jezi rasmi ambazo zitainufaisha klabu, ombi langu ni kuwaomba Wanayanga kununu jezi rasmi,” amesema.    